Δελτίο τύπου: Θεατρική Παράσταση «Από Πατρίδα σε Πατρίδα__» από τη Σχολή Χορού & Θεάτρου «Ανέμη» της Μαρίας Μανιώτη

Η Ρόδος υπήρξε από την αρχαιότητα έναν ιδιαίτερο πολυπολιτισμικό κέντρο. Η μοναδική πόλη στην Ελλάδα όπου οι μετανάστες είχαν τα ίδια δικαιώματα με τους ντόπιους – κάτι που κορυφώθηκε στην πολιορκία της Ρόδου από τον Δημήτριο το 304 π.Χ., όταν 1000 ξένοι επέλεξαν να μείνουν και να πολεμήσουν δίπλα στους Ρόδιους γιατί ένιωθαν τον τόπο αυτό πατρίδα τους. Σήμερα η Ρόδος είναι τόπος ειρηνικής εισροής χιλιάδων επισκεπτών από εκατοντάδες χώρες αλλά και τόπος όπου πολλοί ξένοι διαβιούν μόνιμα και εντάσσονται στην τοπική κοινωνία εμπλουτίζοντας το δυναμικό της με την ποικιλότητα των πολιτισμών της.
Η Θεατρική Ομάδα της Σχολή Χορού & Θεάτρου «Ανέμη» της Μαρίας Μανιώτη παρουσιάζει την παράσταση: «Από Πατρίδα σε Πατρίδα - From land to land».
Μέσα από τρεις αρχαίες ελληνικές τραγωδίες και μία κωμωδία με θέμα τη μετανάστευση και το προσφυγικό ζήτημα θα αναδειχθούν οι ευαίσθητες κοινωνικές προεκτάσεις του ζητήματος τόσο στην περίπτωση των προσφύγων όσο και στην χώρα-αποδέκτη αλλά και η πολιτική διαχείρισή του ζητήματος με τις ενδεχόμενες εθνικές και διεθνείς προεκτάσεις του. 
Ο καθηγητής του Τμήματος Μεσογειακών Σπουδών: Αρχαιολογία, Γλωσσολογία, Διεθνείς Σχέσεις του Πανεπιστημίου Αιγαίου κ. Σπύρος Συρόπουλος προλογίζει και σχολιάζει κάθε ένα από τα 4 θεατρικά δρώμενα που θα παρουσιαστούν. Τα σχόλια δύνανται να γίνονται ταυτόχρονα στα Ελληνικά και στα Αγγλικά, ώστε να μπορούν να το παρακολουθήσουν και ξένοι επισκέπτες.

Τετάρτη 25 Ιουνίου, 8.30 μ.μ.
Στο Αμφιθέατρο του Νεστοριδείου Μελάθρου του Μουσείου Νεοελληνικής Τέχνης του Δήμου Ρόδου.

Μια συμπαραγωγή της Σχολής Χορού & Θεάτρου «Ανέμη» της Μαρίας Μανιώτη και της Διεύθυνσης ΔΟΠΑΡ του Δήμου Ρόδου, με την ευγενική φιλοξενία του Μουσείου Νεοελληνικής Τέχνης του Δήμου Ρόδου, την υποστήριξη του Σπιτιού της Ευρώπη στη Ρόδο, και την αιγίδα του Ελληνικού Δικτύου του Ιδρύματος Anna Lindh.

